เบนซ์บุกคลังบี้จัดการรถหรู
กิตติรัตน์หนุนศุลกากรไล่ล่าภาษีนำเข้า รายได้อากรเดือนพ.ค.ทรุดต่ำ
29 ต.ค. 2565

กิตติรัตน์หนุนศุลกากรไล่ล่าภาษีนำเข้า รายได้อากรเดือนพ.ค.ทรุดต่ำ
เบนซ์บุกคลังบี้จัดการรถนำเข้า กิตติรัตน์หนุนศุลกากรจัดการรถจดประกอบถึงที่สุด
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยภายหลังการเข้าพบของผู้บริหาร บริษัท เมอร์เซเดส เบนซ์ ว่าทางบริษัท เมอร์เซเดสเบนซ์ ได้มาหารือถึงตลาดรถยนต์ในประเทศไทย โดยเฉพาะผลกระทบจากการนำเข้าของผู้ประกอบการเกรย์มาร์เก็ตที่มีการนำเข้ามาอย่างไม่ถูกต้องถึง 34% ของจำนวนรถยนต์ที่นำเข้ามาและเสียภาษีอย่างถูกต้อง จึงอยากให้รัฐบาลเข้ามาช่วยดูแลในเรื่องนี้
นายกิตติรัตน์ กล่าวว่า รัฐบาลได้ยืนยันว่าที่ผ่านมาได้เอาจริงเอาจังด้วยการออกกฎหมาย ด้วยการห้ามนำรถยนต์เข้ามาจดประกอบ จนทำให้ปริมาณการลักลอบน้อยลง และเพื่อเป็นการแก้ไขปัญหาได้กำชับให้ทางกรมศุลกากรดำเนินการเอาผิดกับเจ้าหน้าที่ ที่กระทำความผิดร่วมกับผู้ประกอบการอย่างเต็มที่และให้ถึงที่สุด
ขณะเดียวกันก็เห็นด้วยกับการที่กรมศุลกากรเตรียมเรียกเก็บภาษีกับผู้ที่นำเข้ารถ 7 บริษัท เพราะเป็นเรื่องที่ถูกต้องแล้วและต้องมีความเข้มข้นมากขึ้น
ทั้งนี้ ตั้งแต่ปี 2548-2556 ผู้นำเข้ารถยนต์หรู 7 บริษัท มีการทำธุรกรรมสูงถึง 4.48 หมื่นล้านบาท แต่มีการแสดงผลการประกอบการยื่นเสียภาษีแค่ 4,000 ล้านบาทเท่านั้น 
นางเบญจา หลุยเจริญ อธิบดีกรมศุลกากร เปิดเผยว่า ผลการจัดเก็บรายได้ของกรมศุลกากรในเดือน พ.ค.ที่ผ่านมา ว่าสามารถจัดเก็บรายได้รวมทั้งสิ้น 4.25 หมื่นล้านบาท ลดลงจากช่วงเดียวกันของปีก่อน 9,091 ล้านบาท หรือ 17.59% เนื่องจากได้รับผลกระทบจากการแข็งค่าของเงินบาท ทำให้ฐานคำนวณค่าภาษีอากรลดลงและปริมาณการนำเข้าลดลง สินค้าที่จัดเก็บอากรลดลง ได้แก่ รถยนต์ อุปกรณ์ เครื่องจักร เครื่องใช้ไฟฟ้า พลาสติก และผลิตภัณฑ์เภสัชกรรม 
ขณะที่การจัดเก็บรายได้สามารถจัดเก็บรายได้แทนหน่วยงานอื่น 3.39 หมื่นล้านบาท ต่ำกว่าเดือนเดียวกันของปีก่อน 6,408.43 ล้านบาท แบ่งเป็น ภาษีมูลค่าเพิ่มจัดเก็บได้ 2.48 หมื่นล้านบาท ต่ำกว่าช่วงเดียวกันของปีก่อน 4,247 ล้านบาท ภาษีสรรพสามิตจัดเก็บได้ 5,881 ล้านบาท ต่ำกว่าช่วงเดียวกันของปีก่อน 1,518 ล้านบาท ภาษีเพื่อมหาดไทยจัดเก็บได้ 3,230 ล้านบาท โดยในช่วง 8 เดือน จัดเก็บรายได้รวม 3.86 แสนล้านบาท สูงกว่าช่วงเดียวกันของปีก่อน 2.16 หมื่นล้านบาท